कश्मीर में मुठभेड़ चौथे दिन भी जारी, जवान शहीद  
कुपवाड़ा जिले में सुरक्षा बलों और आतंकवादियों के बीच मुठभेड़ गुरुवार को चौथे दिन भी जारी है। इस मुठभेड़ में घायल हुए जवान की मौत हो गई।
उत्तरी कश्मीर के कुपवाड़ा जिले में सुरक्षा बलों और आतंकवादियों के बीच मुठभेड़ गुरुवार को चौथे दिन भी जारी है। इस मुठभेड़ में घायल हुए जवान की मौत हो गई। अधिकारियों ने बताया कि जवान की बीती रात मुत्यु हो गई।  अधिकारियों ने बताया कि शम्साबाड़ी जंगलों में जारी इस मुठभेड़ में अभी तक एक सैन्य अधिकारी, एक जवान, दो पुलिसकर्मियों की मौत हुई है और पांच आतंकवादी मार गिराए गए हैं।  भारी हथियारों से लैस आतंकवादियों के क्षेत्र में मौजूद होने की सूचना मिलने पर पुलिस ने सेना की सहायता से सोमवार को एक तलाशी अभियान शुरू किया। इसी अभियान के दौरान करालीपोरा के अवाथकुल जंगल क्षेत्र में मुठभेड़ शुरू हो गयी। सेना से जुड़े सूत्रों का मानना है आतंकवादी छह से सात की संख्या में हैं और वे हाल ही में केरन सेक्टर में घुसने वाले लश्कर-ए-तैयबा समूह के सदस्य हैं।